Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: a belügyi hivatásos állomány 1996. évi illetmény rendezésének elveiről, illetmény besorolásának átmeneti szabályozásáról szóló 3/1996. (II. 14.) BM rendelet egyes rendelkezéseit
Paragraph Index: 258

a belügyi hivatásos állomány 1996. évi illetmény rendezésének elveiről, illetmény besorolásának átmeneti szabályozásáról szóló 3/1996. (II. 14.) BM rendelet egyes rendelkezéseit alkotmánysértőnek tartotta, mivel azok a tiszti állománycsoporttal szemben diszkriminációra adtak lehetőséget. A panaszos szerint a rendelet 4. § (6) bekezdése hátrányos megkülönböztetést jelentett a tiszti állomány illetményének megállapításánál, mert az alapilletmény 20%-os emelésére, illetve csökkentésére — tisztek esetében a 20%-ot is meghaladó csökkentésre — adott lehetőséget. Az 1996. évi illetményemelést a rendelet alapján úgy kellett végrehajtani, hogy a minimális összkereset (alapilletmény és az illetménypótlékok együttes összege) a tiszteknél a 40 000 Ft-ot lehetőség szerint, a zászlósoknál és tiszthelyetteseknél a 35 000 Ft-ot minden esetben elérje. A rendelkezés elvileg azzal a következménnyel járhatott, hogy a parancsnoki beosztást és felelősséget viselő tiszt kevesebb illetményt kapott, mint tiszthelyettes beosztottja. A bejelentés alapján az országgyűlési biztos általános helyettese vizsgálatot rendelt el a diszkrimináció tilalma [Alk. 70/A. § (2) bek.] és az egyenlő munkáért, egyenlő bérhez való jog [Alk. 70/B. § (2) bek.] sérelmének gyanúja miatt. A vizsgálata megállapította, hogy a BM rendelet hatálybalépése idején a hivatásos állomány illetménye a beosztási illetmény, a rendfokozati illetmény és a korpótlék összegéből állt. A két besorolási osztályba tartozó állománynál a beosztási illetmény megállapításához eltérő szorzótényezőket kellett figyelembe venni, amelyek az I. besorolási osztályba tartozóknál magasabbak voltak, mint a II. besorolási osztályban. A szorzószám még a pályakezdők esetében is 25%-kal magasabb volt a tisztek, mint a tiszthelyettesek esetében és a szolgálati idő, valamint a beosztás függvényében ez a különbség tovább növekedett. A rendfokozati illetmény ugyancsak a tiszti állománycsoportba tartozók számára jelentett további előnyöket. A rendeletet úgy kellett végrehajtani, hogy a hivatásos állomány illetménye nem csökkenhetett, tehát alkalmazása hátrányosabb besorolást nem eredményezhetett. A kifogásolt rendelkezések azt a célt szolgálták, hogy a munkáltató (az állományilletékes parancsnok) az általános szabálytól eltérve, a kiemelkedő színvonalú munkát végző, nagy szakmai tapasztalatokkal rendelkező, de a hatályos rendelkezések miatt magasabb kategóriába nem sorolható tiszthelyettesek részére is biztosítani tudja az illetményemelést. A parancsnoki mérlegelési jogkör gyakorlása — a jogszabályi keretek között és a rendelkezésre álló költségvetési források által behatároltan — nem sérti az alkotmányos jogokat.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes